1Teako kapangngi angkana lamma dudui Batara untu’ ampasalamakko, yareka tongolo’ dudui untu’ ampilangngeri pakkio’nu.
2Lanri kaja’dallannu natena Napilangngeriko ri wattunnu appala’ doang mae ri Ia. Dosa-dosanu ampasisa’lakko siagang Allata’ala.
3Salako lanri a’balle-balleko siagang a’gau’ jekkongko, lanri nugaukanna gau’ katerassanga kammayatompa ammunoko.
4Appamajuko parkara natena passabakkanna, siagang tena naadele’ batenu angngadeli. A’balle-balleko siagang apa tenaya matu-matunna nupattoang; apparekko rancana untu’ ancilakai parannu tau siagang nugaukangi kaja’dallanga.
5Anjo sikamma rancananu angngerangi kamateang, bayao ulara’ a’racunga. Punna nireppe’ anjo bayaoa, assulu’mi ulara’na. Anjo rancanaya tena sikali matu-matunna mae ri kau, rapang pakeang nitannunga na ru’mung bolang-bolang nipare’!
6(59:5)
7Tulusu’ nurancanakangi ja’dalaka, siagang erokko akkaro-karo anggaukangi. Tena nubata-bata ammuno tau tenaya salana. Kemae-kemae lampanu, tuli ammolikko karuntungang siagang kapanrakang.
8Tena nuusahai passiamakkanga, siagang sikontu panggaukannu tena ngaseng naadele’. A’lekko-lekkoi batenu a’jappa, siagang tena nalamate’ne tau amminawanga ri anjo oloanga.
9Nakana anjo bansaya mae ri Allata’ala, "Kamma-kamma anne naassemmi ikambe angkana angngapa natena Kipasalamaki ikambe battu ri tau anjallakkangai ikambe. Attayangi singara’ ikambe, mingka ia niaka sassanji bawang.
10Angngosalaki ikambe rapang tau buta; tangnga allo natatto’ro ikambe sangkamma ri lantanna bangngia; rapangi tau mate ikambe ri tangnga-tangngana tau attallasaka.
11Mallaki siagang si’nai pa’mai’na ikambe; a’boyai kaadelang ikambe, mingka tena; a’minasai ikambe ri kasalamakkang, mingka sia-siaji.
12Tamaka jaina kaja’dallanna ikambe mae ri Katte; dosa-dosana ikambe ampassalai ikambe. Napahang tojemmi ikambe kaja’dallanna ikambe, siagang naassemmi sikamma dosa-dosana ikambe.
13Le’baki assassala’ siagang angngewa ikambe mae ri Batara, siagang taeroka mannuruki ri Allata’ala ikambe. Le’baki ikambe anjallakkangi paranna tau siagang sala oloang; lingui pikkiranna ikambe, siagang a’balle-ballei bicaranna ikambe.
14Nipakabellami hukkung adeleka, siagang nipalilimi kaadelanga. Nibawang-bawangngammi kalambusanga ri tampa’-tampa’ tujaia, siagang nipasa’rimi pa’mai’ maci’nonga.
15Tenamo tau lambusu’, siagang inai ampakabellai kalenna battu ri kaja’dallanga, ia kalenna lanipanraki ri kaja’dallang." Nacini’ ngasemmi Batara, siagang tenamo Nasannang pa’mai’Na lanri tenamo kaadelang.
16Lannasaki lanri tenana tau maju siagang tenana appattojeng. Jari Napakemi kakoasang KalenNa untu’ ampasalamaki siagang assarei ke’nanga pammetang.
17Napakei kaadelanga siagang kasalamakkanga a’jari baju bassi siagang topi baja. Attojeng-tojengi appattujuang untu’ appakabaji’ siagang ambalasaki tau a’gau’ tenaya naadele’.
18Napa’balassi sikamma musunNa situru’ panggaukanna ke’nanga. Ba’lalo manna bansa-bansa niaka ri pulo-pulo bellaya tena todong nata’lappasa’ battu ri hukkunganNa.
19KoasaNa siagang kala’biranNa lanakamallakkangi sikontu taua battu raya sa’genna kalau’. Labattui rapang binanga sarringa lo’loro’na, nipammarrunga ri anging kancang.
20Nakana Batara mae ri umma’Na, "LabattuA’ mange ri Yerusalem untu’ ampasalamakko sikamma tau tobaka battu ri dosa-dosana.
21LapparekKa’ parjanjiang siagang ikau ngaseng: Kusareko koasangKu siagang ajarangKu sa’genna satunggu-tungguna. Pangngajarrangi mae ri ana’-ana’nu sollanna akkulle todong ke’nanga ampangngajarrangi situlusu’na mange ri jari-jarina kamma-kamma anne sa’genna satunggu-tungguna."
bug_Latn bug_Latn bug_Latn bug_Latn bug_Latn unk bug_Latn bug_Latn bug_Latn bug_Latn bug_Latn tso_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn